<classify> WAKIMBIZI wa Sudan Kusini wanaoishi katika kambi ya Nyumanzi iliyopo katika mpaka wa Uganda na nchi hiyo, wamemuomba Rais wa Tanzania, John Magufuli na Watanzania wote kusaidia kurejesha amani nchini mwao.Ombi hilo walilitoa hivi karibuni kupitia kwa Askofu Mkuu wa Kanisa la Moravian Tanzania, Emmaus Mwamakula alipofanya ziara katika kambi hiyo kwa ombi la wakimbizi, ikiwa ni sehemu ya safari yake ya kitume Sudan Kusini.Kwa mujibu wa Askofu Mwamakula, kambi hiyo inahifadhi takriban wakimbizi 50,000.Askofu Mwamakula ambaye pia ni Mwenyekiti Mwenza wa Makanisa ya Moravian ya Uamsho Duniani, katika taarifa yake aliyoituma kwa njia ya mtandao wa kijamii, alisema wakimbizi hao walielezwa kuguswa na uongozi wa Rais Magufuli kwa namna anavyosimamia haki za wanyonge na kueleza kuwa wana matumaini anaweza kuwasaidia.Nilikuwa na ziara ya kihuduma Jambio na Juba, Sudan Kusini, lakini safari yetu ya kitume ilibadilika ghafla baada ya kupokea ombi kutoka kwa wakimbizi wa Nyumanzi waliotuomba tuwatembelee katika kambi yao tuwasikilize na kujionea hali halisi kabla ya kuendelea na safari, alisema Askofu Mwamakula.Alisema Machi 22, mwaka huu alifika katika kambi hiyo akiwa na Askofu wa Kanisa la Moravian la Uamsho nchini Uganda, Odongo Mario Arabous na kupokewa na maaskofu watatu wa Anglikana ambao ni wakimbizi na walifanya ibada kabla ya kuwasikiliza.Maaskofu wale watatu wakimbizi walinipa ujumbe mzito wakiwawakilisha wakimbizi wenzao wakiamini nitawasaidia kuufikisha kwa Rais Magufuli na viongozi wengine duniani, kwamba wanatamani amani nchini mwao ili warejee, alisema Mwamakula.Alisema maaskofu hao pamoja na kumshukuru Rais Yoweri Museveni wa Uganda kwa kuwahifadhi nchini mwake, wanaamini kuwa sauti ya Rais Magufuli na Tanzania kwa ujumla itasaidia sana kutatua mgogoro wa Sudan Kusini.Askofu Mwamakula alisema alifanikiwa pia kukutana na Askofu Mkuu wa Kanisa la Anglikana Sudan Kusini, John Machar ambaye naye ni mkimbizi anayeishi Nakuru nchini Kenya baada ya kumfuata Nakuru kwa mwito wa kukutana naye ili kusisitiza hitaji lao la kuomba amani nchini mwao Sudan Kusini.Waliniunganisha na maaskofu wengine walioko Marekani na Australia kwa mkutano wa simu phone conference na kwa hakika wote wametamani Rais Magufuli awasaidie kupaza sauti itakayosaidia kurejesha amani nchini mwao ili warudi na kuendelea na maisha yao kama nchi nyingine, alisema.Julai 9, 2011 Sudan Kusini ilijitenga rasmi na Jamhuri ya Sudan na kuwa Taifa huru. Hata hivyo, iliingia katika vita ya wenyewe kwa wenyewe mwaka 2013 baada ya Rais Salva Kiir kumshutumu Makamu wake wakati huo, Riek Machar kuwa anafanya majaribio ya kumpindua.Machafuko hayo yamesababisha mamia ya watu kupoteza maisha na maelfu kuyakimbia makazi yao.  <topic>: kitaifa 